## Odluka Ustavnog suda Republike Hrvatske broj U-III-870/1994. Od 28. siječnja 1998.

### NN 20/1998 (17.2.1998.), Odluka Ustavnog suda Republike Hrvatske broj U-III-870/1994. Od 28. siječnja 1998.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući u ustavnoj tužbi D. K. iz S., zastupane
po punomoćnici A. L., odvjetnici iz S., na sjednici održanoj dana 28. siječnja
1998. godine, donio je

## **ODLUKU**

1. Ustavna tužba se odbija.

2. Ova odluka objavit će se u "Narodnim novinama"

Obrazloženje

Podnositeljica ustavne tužbe D. K. iz S., zastupana po punomoćnici A.
L., odvjetnici iz S., podnijela je pravodobnu i dopuštenu ustavnu tužbu
povodom presude Vrhovnog suda Republike Hrvatske, broj: Rev-1635/94-2 od
30. lipnja 1994. godine, radi povrede ustavnog prava iz članka 54. Ustava.

Povredu gore citiranog ustavnog prava, podnositeljica obrazlaže na način
što je presudama suda odbijen njezin zahtjev kojim je tražila poništenje
odluke tuženika, kojom je tužiteljici prestao radni odnos jer je neopravdano
izostala s posla pet radnih dana uzastopce.

Presudom Općinskog suda u S., broj: P-190/93 od 12. listopada 1993.
godine, odbijen je tužbeni zahtjev podnositeljice da se poništi odluka
tuženika od 10. veljače 1993. godine kojom je prestao radni odnos tužiteljici
te je tuženik dužan rasporediti tužiteljicu na drugo radno mjesto koje
prema rješenju invalidske komisije odgovara njenoj stručnoj spremi, te
preostaloj radnoj sposobnosti.

Presudom Županijskog suda u S., broj: GŽ-46/94 od 14. siječnja 1994.
godine, žalba tužiteljice je odbijena i potvrđena je prvostupanjska presuda.

Presudom Vrhovnog suda Republike Hrvatske, broj: Rev-1635/94-2 od 30.
lipnja 1994. godine, revizija je odbijena kao neosnovana.

Ustavna tužba nije osnovana.

Temeljem članka 28. Ustavnog zakona o Ustavnom sudu Republike Hrvatske
("Narodne novine", broj 13/91), svatko može podnijeti Ustavnom sudu Republike
Hrvatske ustavnu tužbu ako smatra da mu je odlukom sudbene, upravne vlasti
ili drugih tijela koja imaju javne ovlasti povrijeđeno jedno od Ustavom
utvrđenih sloboda i prava čovjeka i građanina.

U radnom sporu donijete osporene presude utemeljene su na odredbi članka
75. stavak 2. točka 3. Zakona o osnovnim pravima iz radnog odnosa ("Narodne
novine", broj 34/91), jer je utvrđeno da je podnositeljica ustavne tužbe
neopravdano izostala sa posla 5 dana uzastopce.

Prema članku 54. Ustava, svatko ima pravo na rad i slobodu rada te svatko
slobodno bira poziv i zaposlenje i svakomu je pod jednakim uvjetima dostupno
svako radno mjesto i dužnost. Ostvarivanje ovih prava, odnosno način i
postupak za njihovu primjenu pod jednakim uvjetima za sve, propisan je
zakonom. Osporene presude temelje se na odredbama Zakona o osnovnim pravima
iz radnog odnosa kojima je uređena sudska zaštita prava radnika po osnovi
rada, a primjena kojeg propisa od strane sudova nije dovela do povrede
ustavnog prava na rad i zaštitu tog prava.

Slijedom navedenog Ustavni sud nije utvrdio da je osporenim sudskim
odlukama povrijeđeno podnositeljici ustavno pravo iz članka 54. Ustava.

Iz tih razloga Ustavni sud je, temeljem članka 59. u svezi s člankom
61. Poslovnika Ustavnog suda Republike Hrvatske ("Narodne novine", broj
29/94), odlučio kao u izreci.

Odluka o objavi temelji se na odredbi članka 20. stavak 1. Ustavnog
zakona o Ustavnom sudu Republike Hrvatske ("Narodne novine", broj 13/91).

Broj: U-III-870/1994
Zagreb, 28. siječnja 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 20/1998-2460